ખોડલધામના શાંત વાતાવરણમાં એકાએક વિવાદનાં વમળો સર્જાય છે તેની ચર્ચા કરીએ એ પહેલાં આ સંસ્થા માત્ર છ – સાત વર્ષના ટૂંકા ગાળામાં કેમ એકાએક લોકપ્રિય બની ગઈ, ઉદ્યોગપતિઓ – રાજકારણીઓ કેમ ખોડલધામ સાથે જોડાવા આતુર બન્યા છે તેને સમજતા બહુ મગજ કસવું પડે તેમ નથી. સૌરાષ્ટ્રમાં જેતપુર નજીક આવેલા કાગવડ પાસે ૧૦૦ એકર જમીન પર આશરે ૬૦ કરોડના ખર્ચે બેનમૂન શિલ્પકળા સાથેનું ખોડલધામ મંદિરની વર્ષ ર૦૧૧માં શિલાન્યાસ વિધિ થયા બાદ પાંચેક વર્ષમાં તૈયાર થઈ ગયું હતંુ. ખોડલધામ ટ્રસ્ટ દ્વારા સતત સમાજ માટે સેવાકીય પ્રવૃત્તિઓ કરતું આવ્યું છે અને તેમાં લાખો લોકો જોડાય છે. ખોડલધામના મૂળિયા સૌરાષ્ટ્રના ગામે-ગામ સુધી પથરાયેલાં છે, કારણ કે દરેક તાલુકા – ગામ સ્તરની સમિતિઓ કાર્યરત છે.